B4-0605, 0620, 0631, 0637, 0644, 0649 και 0664/98

Ψήφισμα σχετικά με τη διένεξη μεταξύ της Αιθιοπίας και της Ερυθραίας

Το Ευρωπαϊκό Κοινοβούλιο,

Α. εκφράζοντας τη λύπη του για την ένοπλη σύγκρουση που ξέσπασε μεταξύ της Δημοκρατίας της Αιθιοπίας και της Δημοκρατίας της Ερυθραίας και λαμβάνοντας υπόψη ότι τον πόλεμο αυτό προκάλεσε η απουσία συμφωνίας για την χάραξη των συνόρων,

Β. υπενθυμίζοντας ότι μετά την απελευθέρωση της Ερυθραίας το 1993, συστήθηκε επιτροπή για τα σύνορα η οποία συνερχόταν, ακόμη και λίγες μέρες πριν τη στρατιωτική σύρραξη του Μαΐου 1998, χωρίς να προκληθεί σημαντικό επεισόδιο,

Γ. εκφράζοντας ιδιαιτέρως τη λύπη του για τους πρόσφατους βομβαρδισμούς εκατέρωθεν που προκάλεσαν τον θάνατο μεγάλου αριθμού αμάχων και έτρεψαν σε φυγή ένα μέρος του πληθυσμού,

Δ. λαμβάνοντας υπόψη ότι οι κάτοικοι της Αιθιοπίας και της Ερυθραίας έχουν υποστεί μακροχρόνια ολοκληρωτική δικτατορία από την οποία απαλλάγησαν μετά από αιματηρό και μακροχρόνιο πόλεμο που έληξε με ειρηνικό διαχωρισμό ενώ, κατόπιν, και οι δύο κυβερνήσεις συνεργάζονταν σε διάφορες περιπτώσεις,

Ε. συνειδητοποιώντας τους κινδύνους κλιμάκωσης της συρράξεως παρά τις πολυάριθμες προσπάθειες μεσολάβησης που ανελήφθησαν από τη στιγμή που άρχισε και ανησυχώντας από το γεγονός ότι ελλείψει ταχείας ειρηνικής επίλυσης, η διένεξη αυτή μπορεί να αποσταθεροποιήσει την περιοχή και να καταλήξει σε τραγωδία, θύματα της οποίας θα είναι οι πληθυσμοί όλου του Κέρατος της Αφρικής,

ΣΤ. εκφράζει τη λύπη του διότι το Συμβούλιο, κατά τις 40 περίπου ημέρες που διέρευσαν από την έναρξη του πολέμου, περιορίστηκε στην σύνταξη αναλόγων καταδικαστικών εγγράφων και αιτημάτων, παρόμοιων με το ανά χείρας, χωρίς να προβεί σε ανάληψη άλλης πρωτοβουλίας στο πλαίσιο της Κοινής Εξωτερικής Πολιτικής και της Πολιτικής Ασφάλειας,

Ζ. έχοντας υπόψη ότι οι πληθυσμοί τόσο της Αιθιοπίας όσο και της Ερυθραίας διαβιούν κάτω από άθλιες συνθήκες από απόψεως διατροφής, υγείας και εκπαίδευσης και ότι ένας πόλεμος ανάμεσα στις δύο αυτές γειτονικές χώρες θα επιδεινώσει οπωσδήποτε τις επικρατούσες κοινωνικές συνθήκες και στα δύο κράτη,

Το Ευρωπαϊκό Κοινοβούλιο,

1. καταδικάζει την κλιμάκωση της βίας μεταξύ της Αιθιοπίας και της Ερυθραίας και καλεί αμφότερες να συμφωνήσουν σε κατάπαυση του πυρός και να προβούν σε ειρηνική και δίκαιη διευθέτηση των συνοριακών τους διαφορών και, στο πλαίσιο αυτό, να συνεργασθούν πλήρως με τη διεθνή μεσολάβηση υπό την αιγίδα της Οργάνωσης Αφρικανικής Ενότητας, των Ηνωμένων Πολιτειών και της Ρουάντα[semigr ]

2. φρονεί ότι η εδαφική διένεξη μεταξύ των δύο αυτών χωρών πρέπει να επιλυθεί μέσω διαπραγματεύσεων[semigr ] καλεί τις κυβερνήσεις της Αιθιοπίας και της Ερυθραίας να προβούν σε διαπραγματεύσεις διπλωματικού επιπέδου προκειμένου να εξευρεθεί ειρηνική και πολιτική επίλυση των προβλημάτων μεταξύ των δύο μερών και καλεί τα δύο κράτη να διευθετήσουν την εδαφική τους έριδα μέσω της επιτροπής τους για τα σύνορα και/ή να προσφύγουν σχετικώς στο Διεθνές Δικαστήριο[semigr ]

3. υποστηρίζει τις διαμεσολαβητικές ενέργειειες που έχουν αναληφθεί σε διεθνές επίπεδο και καλεί το Συμβούλιο της Ευρωπαϊκής Ένωσης και τον Οργανισμό Αφρικανικής Ενότητας να ασκήσουν πίεση στις δύο χώρες προκειμένου να δεχθούν πολιτική διευθέτηση της διένεξης αυτής[semigr ]

4. καλεί την Επιτροπή να προετοιμάσει επαρκή ανθρωπιστική βοήθεια προκειμένου να βοηθήσει όλους τους πληθυσμούς που πλήττονται από τη διένεξη και να αντιμετωπίσει τη μαζική μετακίνηση των προσφύγων[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στη Συνέλευση Ίσης Εκπροσώπησης ΑΚΕ-ΕΕ, στα Ηνωμένα Έθνη, στην ΟΑΕ καθώς και στις κυβερνήσεις της Αιθιοπίας, της Ερυθραίας, των Ηνωμένων Πολιτειών, της Ρουάντα και του Τζιμπουτί.